คลังอาเซียนผุดกองทุนรักษ์โลก
เอดีบีหนุนอาเซียนตั้ง “กองทุนการเงินสีเขียวอาเซียน” ประเดิม 1 พันล้านดอลลาร์ ปล่อยกู้โครงการโครงสร้างพื้นฐานที่ใส่ใจสิ่งแวดล้อม
5 เม.ย. 2562

เอดีบีหนุนอาเซียนตั้ง “กองทุนการเงินสีเขียวอาเซียน” ประเดิม 1 พันล้านดอลลาร์ ปล่อยกู้โครงการโครงสร้างพื้นฐานที่ใส่ใจสิ่งแวดล้อม
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า หลังการประชุม รมว.คลังอาเซียน ครั้งที่ 23 และการประชุม รมว.คลังและผู้ว่าการธนาคารกลางอาเซียน ครั้งที่ 5 ที่ จ.เชียงราย ในวันที่ 5 เม.ย. 2562 ธนาคารพัฒนาเอเชีย (เอดีบี) และสถาบันการเงินเพื่อการพัฒนารายใหญ่ ได้เปิดตัว “กองทุนการเงินสีเขียวของอาเซียน (ASEAN Catalytic Green Finance Facility) เพื่อระดมทุนกว่า 1 พันล้านดอลลาร์ สำหรับการลงทุนโครงสร้างพื้นฐานสีเขียวในประเทศอาเซียนทั้งนี้ กองทุนดังกล่าวจะจัดสรรเงินกู้และความช่วยเหลือทางวิชาการสำหรับโครงการโครงสร้างพื้นฐานสีเขียวของภาครัฐ เช่น การขนส่งแบบยั่งยืน การพัฒนาพลังงานสะอาด และระบบน้ำที่มีความยืดหยุ่น โดยมุ่งหวังที่จะกระตุ้นเงินทุนจากภาคเอกชนโดยการลดความเสี่ยง ผ่านโครงสร้างนวัตกรรมทางการเงินต่าง ๆ นายลวรณ กล่าวว่า กองทุนดังกล่าวมีเป้าหมายสนับสนุนการลงทุนโครงสร้างพื้นฐานสีเขียว โดยคิดอัตราดอกเบี้ยปกติไม่ได้เป็นดอกเบี้ยต่ำ ซึ่งกองทุนจะเปิดกว้างสำหรับทุกประเทศสมาชิกในกลุ่มอาเซียน ที่มีแผนการลงทุนสีเขียวเสนอความต้องการเข้ามาให้กองทุนพิจารณา